Аварыя кантэйнеравоза «Эвер Гівен»

**Аварыя кантэйнеравоза «Эвер Гівен»** і наступнае блакаванне Суэцкага канала адбыліся 23 сакавіка 2021 года.

## Аварыя 
У ноч на 24 сакавіка 2021 года кантэйнеравоз Ever Given, перасоўваючыся па Суэцкім канале, па прычыне моцнага бакавога ветру разгарнуўся, у выніку чаго насавая і кармавая часткі судна паглыбіліся ў левы і правы берагі канала, заблакаваўшы судна. У выніку аварыі рух па канале спыніўся. На борце судна знаходзілася 20 тысяч кантэйнераў; гэта адзін з самых вялікіх кантэйнеравозаў у свеце.

Паводле інфармацыі на 26 сакавіка 2021 года ў чарзе на праходжанне праз канал сабралася больш за 150 іншых судоў (да 27 сакавіка — 276 судоў, да 28 сакавіка — 321 судна, да 29 сакавіка — больш за 450 розных судоў); канал афіцыйна закрыты для навігацыі.

Пачалося расследаванне прычын аварыі. Акрамя моцнага ветру і ўмоў надвор’я, магчымымі прычынамі названы тэхнічныя збоі або чалавечы фактар.

## Аперацыя па буксіроўцы 
Хутка пачаліся работы па паглыбленню дна з дапамогай двух земснарадаў. Неабходна было выдаліць 15—20 тысяч кубаметраў пяску з-пад насавой часткі судна, каб дазволіць дасягнуць асадкі судна ў 12—16 метраў. Пасля гэтага яго меркавалася зняць з мелі. У работах таксама задзейнічаны чатыры экскаватары; яны паглыблялі бераг канала ў раёне насавой часткі кантэйнеравоза. Акрамя таго, дзевяць буксіраў спрабавалі выцягнуць судна з мелі. 27 сакавіка іх сумеснымі намаганнямі ўдалося зрушыць з месца насавую частку карабля.

Судна было паспяхова часткова знята з мелі ў 04:30 па мясцовым часе 29 сакавіка. Прыкладна ў 15:00 таго ж дня судна было цалкам знята з мелі і адбуксіравана пасля таго, як пад насавой часткай судна было выкапана 27 тыс. кубаметраў пяску. Рух у канале не быў адноўлены. Ever Given устаў на тэхабслугоўванне непадалёк у Вялікім Горкім возеры.

Прэзідэнт Егіпта Абдул Фатах ас-Сісі заявіў аб паспяховым завяршэнні аперацыі па разблакоўцы канала. Рух пачаўся, караваны ўнутры канала пачалі буксіраваць пры дапамозе лоцманаў. 30 сакавіка ля паўночнага і паўднёвага ўваходаў у канал усё яшчэ чакалі праходу парадку 400 караблёў. Кіраўнік упраўлення Усама Рабія раней заявіў, што цалкам рух па канале адновяць праз тры з паловай дні.

Для праходжання ўсіх назапашаных судоў канал працаваў кругласутачна. 3 красавіка праз канал прайшла апошняя група з 85 чакалых судоў, пасля чаго суднаходства вярнулася ў нармальны рэжым.

## Эканамічныя наступствы 
Блакаванне канала абышлося для сусветнага гандлю ў $400 млн у гадзіну.

Блакаванне руху танкераў з арабскай нафтай па Суэцкім канале за суткі пасля інцыдэнту прывяла да падаражэння нафты больш чым на 5%. Гэта зацягнула б тэрміны дастаўкі грузаў, павялічыла транспартныя выдаткі і прывяло да недахопу свабодных кантэйнераў і кантэйнеравозаў.

За тыдзень цэны на перавозку нафтапрадуктаў марскім шляхам выраслі амаль у два разы, адной з прычын стаў затор у Суэцкім канале. Пры гэтым на прэс-канферэнцыі Рабія намякнуў на віну шасцідзённага блакавання воднага шляху і запэўніў, што расследаванне выявіць адказных за аварыю і вызначыць боку, якія выплацяць кампенсацыі; пры гэтым Суэцкі канал не датычны да аварыі і лічыцца пацярпелым бокам, дадаў ён.

## Іншыя выпадкі блакавання руху 
Падобныя інцыдэнты ў Суэцкім канале адбываліся рэдка.
* 7 лістапада 2004 года танкер Tropic Brilliance сеў на мель каля горада Ісмаілія, заблакаваўшы рух; ля Паўднёвага і Паўночнага уваходаў у канал сабралася больш за 100 судоў. Судна ўдалося зняць з мялі 9 лістапада.
* 29 верасня 1990 года амерыканскі кантэйнеравоз Robert Lee ўрэзаўся ва ўсходні бераг канала, што прывяло да навалы больш за 80 судоў. Рух быў адноўлены 30 верасня.
Здараліся аварыі судоў, якія прыводзілі да блакавання руху на некалькі гадзін.
* 18 жніўня 1990 года танкер Silver Energy ўрэзаўся ў бераг канала і атрымаў прабоіну, з якой вылілася нафта. Рух судоў неўзабаве аднавіўся, пасля таго як танкер удалося адбуксіраваць у бяспечную зону.
* 13 верасня 2006 года каля Ісмаіліі затанула егіпецкае судна. Загінулі двое, яшчэ некалькі чалавек прапалі без вестак. Караблі стаялі ў канале прыкладна гадзіну, пакуль доўжылася выратавальная аперацыя.
* 6 снежня 2007 года судна Eiffel спынілася ў паўночнай частцы канала і на некалькі гадзін заблакавала перамяшчэнне 33 судоў.
* У кастрычніку 2017 года японскі кантэйнеравоз OOCL сеў на мель, павярнуўшыся перпендыкулярна фарватэру. Праз некалькі гадзін яго адбуксіравалі. Аналагічныя выпадкі адбыліся ў лістападзе 2020 года.

Шасцідзённая вайна паралізавала рух у канале на 8 гадоў (1967—1975).

Катэгорыя:Сакавік 2021 года
Катэгорыя:2021 год у Егіпце
Катэгорыя:Транспартныя здарэнні 2021 года
Катэгорыя:Катастрофы 2021 года
Катэгорыя:Суэцкі канал
Катэгорыя:Падзеі 23 сакавіка